মুজিববর্ষে বিদেশীদের আসতে নিরুৎসাহিত করা হচ্ছে: পররাষ্ট্রমন্ত্রী
প্রকাশিত: ১২:৪৫, ১০ মার্চ ২০২০
আপডেট: ০৩:৫৫, ১০ মার্চ ২০২০
নিজস্ব প্রতিবেদক: করোনা ভাইরাসের কারণে মুজিববর্ষের অনুষ্ঠানে বিদেশী অতিথিদের আসতে নিরুৎসাহিত করা হচ্ছে বলে জানিয়েছেন পররাষ্ট্রমন্ত্রী ড. এ কে আব্দুল মোমেন। তিনি জানান, যেসব বিদেশি অতিথিদের দাওয়াত দেওয়া হয়েছিল, তাদের কাছে প্রধানমন্ত্রী শেখ হাসিনার পক্ষ থেকে চিঠি পাঠানো হয়েছে, চিঠিতে করোনা ভাইরাসের কারণে মুজিববর্ষের অনুষ্ঠানে জনসমাগম পরিহার সংক্ষিপ্ত করার কথা জানানো হয়েছে।
আজ (মঙ্গলবার) মুজিববর্ষ উদযাপন পররাষ্ট্র উপ-কমিটির বৈঠক শেষে সাংবাদিকদের এসব তথ্য জানান পররাষ্ট্রমন্ত্রী।
মন্ত্রী জানান, ভারতের প্রধানমন্ত্রী নরেন্দ্র মোদীর কাছেও চিঠি পাঠানো হয়েছে। তিনি চিঠি পেয়েছেন জানিয়ে তার মুখপাত্র জানিয়েছেন, মোদী আপাতত আসবেন না বলে আমাদেরকে জানিয়েছেন। মোমেন আরো জানান, বিশেষ নজরদারিতে রাখা হচ্ছে চীন, দক্ষিন কোরিয়া, ইতালি, ইরান, সিঙ্গাপুর ও থাইল্যান্ড থেকে আসা যাত্রীদের।
বিদেশী অতিথি কাউকে আমরা মুজিববর্ষের অনুষ্ঠানে আসতে নিষেধ করিনি। আমরা অনুষ্ঠান সংক্ষিপ্ত করছি, সেটা চিঠির মাধ্যমে অতিথিদের জানিয়েছি। তারাই ঠিক করবেন, আসবেন কিনা।